Зэи къэмыхъуауэ, Къэбэрдей-Балъкъэрым гъавэ тонн мелуан къыщрахьэлIэжащ
А ехъулIэныгъэ инымкIэ республикэм къызэрехъуэхъу телеграммэхэр Къанокъуэ Арсен и цIэкIэ къокIуэ.
«Къэбэрдей-Балъкъэрым и мэкъумэшыщIэхэм фIыщIэ яхузощI я къару емыблэжу зэрылэжьам икIи къэралым ерыскъыпхъэкIэ къызэгъэпэщыным куэд зэрыхащIыхьам папщIэ. Узыншагъэ быдэ, гукъыдэж лъэщ, мыкIуэщIыж къару фиIэну, ехъулIэныгъэщIэхэр къэфхьыну сынывохъуэхъу», — къетх УФ-м мэкъумэш хозяйствэмкIэ и министр Федоров Николай.
Хъуэхъу псалъэхэмкIэ Къанокъуэ Арсен япэу зыкъыхуэзыгъэзахэм ящыщщ Адыгэ Республикэм и Iэтащхьэ ТхьэкIушынэ Аслъэнджэрий: «Уэри Къэбэрдей-Балъкъэрым и мэкъумэшыщIэ псоми зэи къэмыхъуауэ гъавэу, джэшхэкIыу куэд къызэрефхьэлIамкIэ икIи махуэ лъапIэмкIэ — Бэвыгъэм и махуэмкIэ сынывохъуэхъу. ЯпэкIэ зэи къэмыхъуауэ, гъавэ тонн мелуаным щIигъу кърахьэлIэри, республикэм и мэкъумэшыщIэхэм наIуэу къагъэлъэгъуащ зэфIэкIышхуэ зэрабгъэдэлъыр, щIыр икъукIэ тэмэму зэрызэрахьэр. Уэри, Къэбэрдей-Балъкъэрым ис псоми узыншагъэ быдэ, гуфIэгъуэ, насып фиIэну, республикэм, зэрыщыту ди Хэкум — Урысей Федерацэм — я фIыгъуэм телэжьэнымкIэ текIуэныгъэщIэхэр къэфхьыну сынывохъуэхъу».
КъБР-м и цIыхухэм я гуфIэгъуэр апхуэдэу къадиIыгъащ КПРФ-м и Iэтащхьэ Зюганов Геннадий: «Уэри Къэбэрдей-Балъкъэрым ис псоми сынывохъуэхъу ехъулIэныгъэшхуэ къызэрыфхьамкIэ, япэкIэ зэи ямылъэгъуам хуэдизу гъавэ бэв республикэм и губгъуэхэм къызэрыщефхьэлIэжамкIэ. Сэ фи бгылъэ щIыналъэм фIыуэ сыщыгъуазэщ, фи къуршхэм щыIэ лыжэ къежэхыпIэхэр, губгъуэ гъунэншэхэр, фи иджырей предприятэхэр, гъэлъэгъуэныгъэ гъуэзэджэхэмрэ спектаклхэмрэ куэдрэ слъэгъуащ. Къэбэрдей-Балъкъэрым и цIыхухэр лэжьыгъэкIэ емызэшщ, хьэщIэкIи фIыщ. ЩоджэнцIыкIум, Кулиевым, КIыщокъуэм я тхыгъэ хьэлэмэтхэм сатхьэкъуауэ щыщIэзджыкIым дэтхэнэ сатырми зыхызигъащIэрт мэкъумэшыщIэм и акъылыр, абы гъащIэмрэ лэжьыгъэмрэ яхуиIэ лъагъуныгъэр. Шэч къытесхьэркъым Къэбэрдей-Балъкъэрым и мэкъумэш хозяйствэм апхуэдизу зэрызиужьар псом япэу уэ уи фIыщIэу зэрыщытым. Уэ IэнатIэхэм хэзыщIыкI, хэкур фIыуэ зылъагъу лэжьэгъу лъэщхэр зэхуэпшэсыфащ икIи IуэхуфIхэр дяпэ илъэс куэдкIэ къызыпэкIуэн Iэмалхэр зэтебгъэувэфащ».
Телеграммэхэр иджыри къагъэхь щIыналъэхэм я унафэщIхэмрэ Къэрал Думэм и депутатхэмрэ.
КъБР-м и Iэтащхьэмрэ Правительствэмрэ
я пресс-IуэхущIапIэ.
